นายกรัฐมนตรี ยืนยันจะตรึงราคาน้ำมันดีเซลลิตรละ 30 บาท ให้นานที่สุดเท่าที่จะทำได้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ประชุมกรรมการนโยบายพลังงานแห่งชาติ หรือ กพช. ที่ทำเนียบรัฐบาล โดยนายกรัฐมนตรี กล่าวภายหลังการประชุม ว่า ที่ประชุมหารือกันว่าจะต้องหามาตรการในการบริหารว่าจะทำอย่างไร เพื่อให้เกิดผลกระทบต่อประชาชนน้อยที่สุดเท่าที่รัฐบาลจะดำเนินการได้ ไม่ว่าจะเป็นมาตรการทางภาษี การจัดหาเงินเพื่อทดแทนกองทุนน้ำมันเชื้อเพลิงที่ลดน้อยลง โดยตั้งสมมติฐานไว้หลายประการ อาทิ ราคา ณ ปัจจุบันรัฐบาลจะสามารถดูแลได้นานแค่ไหน ที่ราคาไม่เกิน 30 บาทต่อลิตร และหากราคาปรับสูงขึ้นมากกว่านี้จะทำอย่างไร และท้ายที่สุดเมื่อราคาสูงขึ้นไปอีก ก็จะต้องช่วยเหลือซึ่งกันและกัน เพราะหลายประเทศก็ได้รับความเดือดร้อนเช่นเดียวกัน ซึ่งราคาน้ำมันและแก๊สของไทยยังถือว่าอยู่ในระดับต่ำ เมื่อเทียบกับประเทศในอาเซียนด้วยกัน ทั้งนี้รัฐบาลพยายามจะทำให้ดีที่สุด ภายใต้งบประมาณที่มีอยู่อย่างจำกัด รวมถึงราคาน้ำมันเบนซินก็ต้องไปหามาตรการช่วยเหลือเช่นกันนายกรัฐมนตรี กล่าวว่า สิ่งสำคัญจะทำอย่างไรให้ประเทศชาติเดินหน้าต่อได้ในสถานการณ์ที่มีสงครามระหว่างรัสเซียและยูเครนในปัจจุบัน แม้ประเทศจะอยู่ไกลกัน แต่ห่วงโซ่การประกอบธุรกิจต่างๆ ทั้งการค้า การส่งออก เชื่อมโยงกันทั้งหมดและประเทศไทยก็เป็นสมาชิกอยู่ในหลายกลุ่ม มีการค้าขายด้วยกัน ทั้งการเจรจาตามข้อตกลง FTA อาเซป อินโดแปซิฟิค ซึ่งแสดงให้เห็นว่า ไทยอยู่ในจุดที่สมดุลอยู่แล้ว ดังนั้นรัฐบาลก็จะต้องหามาตรการที่เหมาะสมกับทุกประเทศให้เกิดความสมดุลมากที่สุด เพื่อประโยชน์ของประชาชนคนไทยโดยตรงนอกจากนี้ ยังได้เรียกคณะกรรมการเกี่ยวกับการทำเหมืองแร่เข้ามาหารือ เพราะต้องการทราบว่าประเทศไทยมีแร่อยู่ที่ใดบ้าง เพื่อหาทางออกแก้ปัญหาราคาปุ๋ยให้ดีขึ้นในอนาคต ซึ่งจะต้องศึกษาว่าจะจัดหาวัสดุต้นทุนได้อย่างไร แต่ต้องไม่ให้เกิดความขัดแย้ง เพราะหากเรามีวัสดุต้นทุนแล้วไม่ได้ใช้ ก็จะต้องสั่งซื้อวัสดุต้นทุนการผลิตที่มีราคาแพงจากต่างประเทศ เราต้องช่วยเหลือตัวเองให้มากขึ้นไม่ใช่สั่งซื้อจากต่างประเทศอย่างเดียว ดังนั้นจึงต้องเริ่มศึกษาตั้งแต่วันนี้ แม้จะต้องใช้เวลา เพราะที่ผ่านมาประเทศไทยนำเข้าปุ๋ยจากต่างประเทศจำนวนมากในแต่ละปี และมีผลผูกพัน เพราะปุ๋ยบางชนิดได้มาจากการผลิตพลังงาน